**“Микрокредитбанк” акциядорлик-тижорат банки тизимида коррупцияга қарши курашиш борасида 2022 йил биринчи ярим йилликда олиб борилган ҳамда келгусида режалаштирилган**

**ишлар тўғрисида**

**Ҳисобот**

Ўзбекистон Республикаси Президентининг 2021 йил 6 июлдаги ПҚ-5177-сон “Коррупцияга қарши курашиш фаолиятини самарали ташкил этишга доир қўшимча чора-тадбирлар тўғрисида”ги Қарорида 2021 йил 1 октябрдан бошлаб барча давлат органлари ва ташкилотлари, шу жумладан Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларида коррупцияга қарши ички назорат тузилмалари фаолияти йўлга қўйилиши белгиланган.

Мазкур Қарор ижроси юзасидан, банкда “**Коррупцияга қарши назорат**” департаменти ташкил этилди.

Ўзбекистон Республикаси Адлия вазирлигида 3319-сон билан рўйхатдан ўтган “Коррупцияга қарши ички назорат тузилмалари фаолияти тўғрисидаги” наъмунавий Низомга асосан департаментнинг Низоми лойиҳаси янги таҳрирда ишлаб чиқилди.

Қўшимча тарзда қонун талаблари ва топшириқларга асосан коррупцияга қарши курашиш сиёсати, коррупциявий хавф-хатарларни баҳолаш, манфаатлар тўқнашувини бошқариш каби **10 та** йўналишда ички меъёрий ҳужжатлар лойиҳаси ишлаб чиқилди.

Ишлаб чиқилган меъёрий ҳужжатлар тасдиқлаш учун банк Кузатув кенгаши муҳокамасига тақдим этилади.

Шунингдек, Ўзбекистон Республикаси Вазирлар Маҳкамасининг 2022 йил 3 февралдаги 16-сонли мажлис баёнига асосан коррупциявий хавфларни аниқлаш ва уларга чек қўйиш ҳамда коррупцияни олдини олиш бўйича 2022 йилга мўлжалланган “йўл харитаси” ишлаб чиқилиб устувор йўналишда амалга ошириладиган аниқ чора тадбирлар белгилаб олинди.

Мазкур йўл харита асосида банкнинг барча минтақавий ва туман филиалларида коррупцион ҳолатларнинг олдини олиш ва унга қарши курашиш юзасидан тизимли ишлар ташкил этилмоқда.

“Микрокредитбанк” акциядорлик-тижорат банки тизимида коррупцияга қарши курашиш борасида муайян тадбирлар амалга оширилмоқда. Жумладан,

Банк хизматларини кўрсатишда инсон омилини чеклаш мақсадида рақамли банкка **трансформация** қилиш ишлари амалга оширилмоқда.

Коррупцияга қарши курашиш ишларини кучайтириш мақсадида алоқа каналлари орқали коррупциявий хатти-ҳаракатлар тўғрисида келиб тушган хабарларни қабул қилиш ва кўриб чиқишнинг янги тизими ташкил этилди.

Таалуқли хабар қуйидаги алоқа каналларидан юборилиши мумкин:

банкнинг расмий веб-сайти ёки электрон почтаси орқали;

банкнинг ижтимоий тармоқлардаги расмий канал ва саҳифалари (Facebookдаги расмий саҳифаси (<https://www.facebook.com/mikrokreditbank/>) Instagramдаги (<https://www.instagram/com/mikrokreditbank_uz/>) расмий саҳифаси Telegramдаги расмий сахифаси (t.me.mikrokreditbank)) орқали;

банкнинг телефон рақамлари орқали (ишонч ва бошқа иш телефон рақамлари орқали);

банкнинг телеграм боти (@mkb\_chat\_botва @mkbantikor\_bot) ва бошқалар.

Жорий йилнинг ўтган олти ойи давомида **3211 та** ҳолатда барча алоқа каналлари орқали турли мазмундаги мурожаатлар келиб тушган.

Мазмун жиҳатидан таркиби таҳлил қилинганда, имтиёзли кредит йўналишда **1334 та**, ипотека кредит йўналишда **102 та**, тижорат кредит йўналишда **325 та**, таълим кредит йўналишда **51 та**, Кредит муддатини узайтириш бўйича **198 та**, пластик ва терминал масаласида **44 та**, омонат йўналишида **9 та**, банк хизмат турлари юзасидан **10 та**, банк ходимларининг ҳатти-ҳаракатлари норозилиги юзасидан **508 та** ва бошқа масалалар бўйича **630 та** шикоятлар келиб тушган.

Мурожаатларнинг **3149 таси** кўриб чиқилди ва **2234 таси** қаноатлантирилиб, **70,9 фоизни** ташкил қилади.

Мурожаатларни кўриб чиқиш тартибини бузган **11 нафар** банк ходимга турли даражадаги интизомий чоралар кўрилди.

Коррупция ва ҳуқуқбузарликка қарши курашиш юзасидан профилактик тадбирлар ва ўқув семинарларнинг изчил давом эттирилишига қарамасдан жорий йилнинг ўтган 6 ойи давомида ҳуқуқни муҳофаза қилувчи органлар томонидан **13 та** ҳолатда банк ходимлари томонидан йўл қўйилган жиноий ва маъмурий ҳуқуқбузарлик ҳолатлари аниқланди.

Мазкур ҳолатлар юзасидан **17 нафар** ходимга нисбатан жиноий иш қўзғатилиб, шундан **3 нафари**га аҳлоқ тузатиш ва **1 нафар** ходимга озодликдан маҳрум этиш жазолари қўлланилган.

Ҳудудлар кесимида:

Бухоро вилоятда 3 та ҳолатда 3 нафар ходим;

Сурхондарё вилоятда 2 та ҳолатда 5 нафар ходим;

Самарқанд вилоятда 2 та ҳолатда 2 нафар ходим;

Хоразм вилоятида 2 та ҳолатда 3 нафар ходим;

Жиззах вилоятда 2 та ҳолатда 2 нафар ходим;

Қашқадарё вилоятда 1 та ҳолатда 1 нафар ходим;

Тошкент вилоятда 1 та ҳолатда 1 нафар ходим.

Айни пайтда **13 нафар** ходимнинг ҳатти-ҳаракатлари устидан тергов жараёнлари давом этмоқда.

**Қайд этилган муаммо ва камчиликларни** бартараф этиш, ходимлар ўртасида ҳуқуқий саводхонликни ошириш ишларини ташкил этиш, қонун устуворлиги, амалдаги қонунчилик талабларининг бузилиши учун жазо муқаррарлигини тушунтириш мақсадида жойлардаги ҳуқуқни муҳофаза қилувчи органлар иштирокида профилактик тадбирлар ўтказиш бўйича режа график ишлаб чиқилди.

Ушбу режа график асосида жорий йилнинг 8 январидан 25 январига қадар банкнинг барча минтақавий ва туман филиаллари, банк хизматлари марказларида жойлардаги ҳуқуқни муҳофаза қилувчи органлар иштирокида профилактик тадбирлар ўтказилди.

**Жорий йилнинг 2- ярим йиллигида амалга ошириладиган ишлар:**

Персонални ўқитиш ва ривожлантириш маркази билан биргаликда банк тизимида коррупциявий хавф-хатарга энг кўп мойил бўлган лавозимлар учун коррупцияга қарши курашиш бўйича ходимларни ўқитиш мақсадида 2022 йил 1 июлда 139-сонли махсус ўқитиш дастури ишлаб чиқилди ва тасдиқланди. Унга кўра жорий йилнинг август ойида ходимларни ўқитиш бўйича режа график белгиланди.

Шунингдек, Бошқарувнинг 2022 йил 19 июлдаги 103-сонли йиғилиш баёнига асосан барча минтақавий ва туман филиаллари, банк хизматлари офислари ва марказлари раҳбар ва ходимлари ўртасида қонун устуворлиги, ҳар бир қонунбузилиш ҳолати учун жазо муқаррарлигини тушунтириш бўйича жорий йилнинг 2-ярим йиллиги давомида профилактик тадбирлар ойлигини ташкил қилиш чораларини кўриш белгилаб олинди.

**Банк тизимида коррупцияга қарши кураш самарадорлигини янада ошириш мақсадида таклифлар:**

банк филиалларида банк операциялари қонунийлигини таъминлаш бўйича дастлабки назоратга масъул бўлган ходимларга ички меъёрий ҳужжатларни бевосита жойида чуқур ўргатиш ишларини тубдан яхшилаш;

ходимларни ишга қабул қилиш бўйича тузиладиган меҳнат шартномалари, лавозим мажбуриятларини қонунбузарлик учун жазо муқаррарлигини эслатиб турувчи пунктларни киритиш;

мижозларга кўрсатиладиган онлайн, модулли, масофавий хизматлар турларини янада кўпайтириш мақсадга мувофиқ бўлади.

Шу билан бирга, Комплаенс назорат хизматида мавжуд **вакант иш ўринларини** малакали ходимлар билан бутлаш зарур бўлади.

Шунингдек, бугунги кунда кўп маротаба аниқланаётган қонунбузарлик ҳолатларини келгусида такрорланмаслигини олдини олиш мақсадида қўйидаги таклифларни берамиз:

1. Мижоз томонидан пластик картага нақд пул кирим қилинишини 100 % банкомат орқали амалга ошириш.

2. Пластик картани смс хабарномага улашни тўлиқ мижозни ўзига юклаш лозим.

3. Кредитларни ажратишда инсон омили иштирокини энг минимал даражага тушириб, **онлайн кредит** ажратиш ва **модулли** кредитлар турини кўпайтириш.

4. Омонат маблағларини хавфсизлигини таъминлаш мақсадида Face ID ёки кўз сетчаткасидан фойдаланиш тизимларини жорий қилиш.

Комплаенс назорати хизмати ўз навбатида, банк тизимида коррупция элементларини бартараф этиш юзасидан белгиланган барча вазифаларнинг ўз вақтида ва сифатли бажарилишини таъминлаш чораларини кўриб боради.